
Az Istenszülő születésének ünnepzárása
A péntek esti alkonyati zsolozsmán
„Uram, tehozzád...” után
6. hang 
A mennyei szellemi karokon nyugvó Isten * ma a földön királyi széket készített magának, * és aki bölcsességgel erősítette meg az égboltozatot, * emberszereteténél fogva * nekünk szellemi mennyországot alkotott. * Terméketlen gyökérből életadó sarjat növesztett: * a saját Édesanyját, * a csodák Istene, * kétségbeesettek reménye, *’ Urunk, dicsőség néked!
Ez az Úr napja, népek örvendezzetek, * mert íme, a világosság Forrása * és az életadó Ige könyve megjelent nekünk, * és a Napkelet ajtaja megszületett, * és várja a nagy Főpap bevonulását, * mint egyedüli, ki e világra hozza majd az egyetlen Krisztust, *’ a mi lelkünk üdvösségére. 
Habár Isten akaratából magtalan asszonyok jeles férfiakat szültek, * de valamennyi szülöttet, * Istennek tetszőleg, Mária hasonlíthatatlanul felülmúlta, * mert magtalan anyától származván, * testileg a mindenség Istenét szülte, * magtalan méhből, természetfölötti módon. * Ő az Anyja Isten egyszülött Fiának, * aki által sértetlenül őriztetett meg, * és aki bölcsessége szerint mindeneket bölcsen intézvén *’ az emberiségnek üdvösséget szerzett.
Ma a terméketlenség kapui megnyílnak * és az Isten szűz ajtaja megérkezik. * Ma a kegyelem gyümölcsöt kezd teremni, * föltűnik a világon Isten Anyja, * ki a földieket az égiekkel egyesíti *’ a mi lelkünk üdvösségére. 
Ma van az egész világ örömének nyitánya, * ma szárnyra keltek az üdvösséget hirdető szelek, * természetünk meddősége feloldoztatik, * itt van a magtalan Anyja annak, * aki a teremtő Mag szülése után is szűz marad, * és akiből az isteni természetű * – az emberszerető Krisztus, a mi lelkünk Megváltója – * magára veszi a tőle idegen természetet, * hogy az eltévelyedettek üdvösségét *’ testben munkálja.
Ma a magtalan Anna megszüli * a minden nemzetekből kiválasztott isteni Szüzet, * a mindenek királya és Teremtője, * Krisztus Isten lakásául, * az isteni üdvgondozás teljesülésére, * mely minket, földi lényeket újjáteremt *’ és megújulunk a romlandóságból az örök életre. 
Dicsőség... most és... 
A mennyei szellemi karokon nyugvó Isten * ma a földön királyi széket készített magának, * és aki bölcsességgel erősítette meg az égboltozatot, * emberszereteténél fogva * nekünk szellemi mennyországot alkotott. * Terméketlen gyökérből életadó sarjat növesztett: * a saját Édesanyját, * a csodák Istene, * kétségbeesettek reménye, *’ Urunk, dicsőség néked!
Előverses sztihirák
4. hang
Az igazéletű Joákim és Anna * világraszóló örömet árasztott reánk: * a minden magasztalásra méltó Szüzet, * aki végtelen tisztaságánál fogva * Isten élő hajléka lett, * és mint egyetlen igazi Istenszülőt ismerjük őt. * Az ő esedezéseiért, Krisztus Isten, * küldd el a világnak a békét *’ és lelkünknek a nagy irgalmat! 
Elővers: Halljad, leányzó, és lássad, és hajtsd ide füledet!
Az angyal jövendölése szerint * megszentelt sarjadékként születtél ma, * az igaz Joákimtól és Annától, ó Szűz, * mint mennybolt és Isten trónja * és a tisztaság hajléka, * ki előre örömet hirdetsz az egész világnak, * életünk forrása, * az átok feloldozója, * mennyei áldás viszonzója. * Ezért, ó Isten által meghívott Szűz, * a te születésed napján eszközöld ki a világnak a békességet, *’ és a mi lelkünknek a nagy irgalmat!
Elővers: A nép gazdagjai ajándékokkal könyörögni fognak színed előtt.
A gyermektelen, magtalan Anna örömében tapsoljon ma, * a földiek fénytől ragyogjanak, * a királyok vigadozzanak, * a szent atyák áldások között örvendezzenek, * és az egész világ ünnepeljen; * mert íme az ég királynője és az Atya szeplőtelen arája * Jessze törzséből fölsarjadt. * Mostantól az asszonyok nem bánat között szülik magzatukat, * mert az öröm kivirágzott, * és élet tölti be az emberiséget világszerte. * Többé már senki sem utasítja vissza Joákim áldozatát, * Anna sírása is átváltozott örömre. * Örvendezzen vélem – úgymond – az egész választott Izrael, * mert íme nekem adta az Úr * isteni dicsőségének lélekkel felruházott palotáját, * általános örömre és vígasságra *’ és a mi lelkünk üdvösségére!
Dicsőség... most és... 8. hang
Jertek minden hívek, siessünk a Szűzhöz, * mert íme, Istenünknek már fogantatás előtt kijelölt Anyja ma megszületett, * a szüzesség drága kincse, * Áronnak Jessze törzsökéből kisarjadt vesszeje, * a próféták által megjövendölt: * az igaz Joákim és Anna sarja. * Megszületik, és a világ megújul általa. * Megszületik, és az Egyház ékességbe öltözködik. * Ő a szent templom, Isten lakóhelye, * és szűzi eszköze, * a királyi palota, * melyben megtörténik a Krisztusban találkozó két természet egyesülésének * oly kifejezhetetlen és titokzatos csodája. * Hódoljunk előtte őt imádva, *’ és magasztaljuk a Szűz teljesen szeplőtelen születését!
.Tropár(ok)
4. hang 
A te születésed, Istenszülő Szűz, * örömet hirdetett az egész világnak, * mert belőled tündöklött fel az igazság Napja, Krisztus Istenünk, * ki eltörölvén az átkot, áldást hozott ránk, * és meghiúsítván a halált, *’ örök életet ajándékozott nekünk. (3x)
